Lectio Divina

*fuq il-Vanġelu tal-Ħadd*

Is-7 Ħadd ta’ Matul is-Sena

Sena Ċ

Lq 6:27-38

Ġesù jibda jitlob lil dawk li jisimgħuh (dixxipli, imma wkoll...) jaddattaw ruħhom għal din is-sitwazzjoni ġdida li nieda: iħobbu lill-għedewwa, jagħmlu l-ġid lil dawk li jobgħoduhom, ibierku lil dawk li jisħtuhom, jitolbu għal dawk li jriegħxu-iżebilħuhom. Din mhix xi ħaġa astratta, teorika, imma prattika ħafna (ma tantx tista taħrab minnha).

Ġesù jitlob “ħafna iżjed” milli *“do ut des”* jew li tagħmel lil ħaddieħor kif tixtieq li jagħmel lilek... in-norma mhix li tagħmel kif jagħmlulek. Imma, ġib ruħek kif iġib ruħu Alla. Fl-aħħar mill-aħħar f’*Luqa*, Ġesù jitlob imġiba u għemil imsejsin fuq ir-Rabta: Ħanin ma’ kulħadd, aħna msejħin inkunu – bħalu!! – ħanina ma’ kulħadd. Hekk u biss b’hekk insiru tassew ulied Alla l-Imbierek.

Dan kollu eżiġenti, tkun dixxiplu ta’ Kristu jitlob ħafna (wisq?), imma jagħtina l-ħelsien tabilħaqq u jagħmilna uliedu tassew.

**vv.27-28**: Ġesù jitlob lid-dixxipli tiegħu li jħobbu lill-għedewwa. Din l-imħabba mhix sentiment, imma tfisser li tfittex il-ġid tagħhom, mhux fuq qalbek, jew b’nofs kedda, imma bil-qalb. Iżid ukoll: bierek, itlob għalihom.

Tpatti il-mibgħeda bl-imħabba; jisħtuk, tbierek; jhedduk, itlob għalihom.

Lil hawn u lil hinn issib xi tagħlim jixbah lil dan. Imma dan jisboq kull tagħlim ta’ ħajja “raġunevoli”, etika, bis-sens.

In-Nisrani ma jaċċetta qatt il-firda u l-kunflitt li jġibu l-għedewwa: “Normalment”, għandna nagħmlu l-ħsara lill-għedewwa tagħna (għajn għal għajn...), lil dawk li jobgħoduna, u nagħmlu l-ġid lill-ħbieb u lil dawk li jagħmlulna l-ġid.

Fil-każ tagħna, jeħtieġ nimitaw lil Alla l-Imbierek innifsu, v.35.

Qisu qed jgħidilna, kif tkisser dan iċ-ċirku velenuż ta’ weġgħat, insulti, provokazzjoni, tpattija, ġlied, demm, mibgħeda: **vv.29-30**?

**vv. 32-34**: Kif tkisser il-katina tal-ħażen li jpatti l-ħażen (loġika u dinamiżmu ta’ dinja mhix mifdija). In-Nisrani mhux biss għandu jkun passiv, imma għandu jfittex mod ġdid ta’ relazzjonijiet, imfasslin fuq l-istil ta’ Ġesù. Mela allura, l-imħabba tal-għedewwa, bl-għemil, fil-prattika.

Li hu ċar huwa li għandna nkunu dejjem lesti li nilqgħu lil dak li jkun kontrina minkejja il-prezz li nħallsu... Kif, fil-prattika, huwa ftit iżjed ikkomplikat.

**v.35:** X’ifisser li jkollok qalbek tajba? Kif jeħtieġ ngħixu quddiem Alla? Xi jfisser li tkun dixxiplu ta’ Ġesù?

Li tkun iben/bint ta’ Alla mhux ħaġa tal-ġejjieni imma li min issa tafda fih u bl-imħabba għall-għedewwa turi qalb kbira u nobbli bħal dik ta’ Alla nnifsu li hu ħanin ukoll ma’ dawk li ma jisħoqqilhomx, li mhumiex grati lejh u li huma ħżiena.

**vv.38-39:** Fuq l-istess eżempju ta’ kif jaġixxi Alla, Ġesù jitlobna naħfru u nkunu ġenerużi sal-aħħar.

Tiġġudikax, tikkundannax, aħfer...u hekk ukoll jagħmel miegħek il-Mulej...kejjel imfawwar: f’dan kollu għandna nkunu ġenerużi għall-aħħar. Hekk jaġixxi magħna l-Mulej...nistgħu inkun żguri mill-ħniena u l-ġenerożità bla qies/tarf tiegħu.